<classify> Makonda aliyasema hayo jana wakati akizindua mpango huo kwa kuunda kamati maalumu yenye wajumbe kutoka Ofisi ya Mkuu wa Wilaya pamoja na baadhi ya wasanii wenye uzoefu zaidi katika nyanja hizo.Kamati hiyo inayoundwa na Mwenyekiti Jumanne Mrimmy ambaye ni Ofisa Utamaduni Manispaa ya Kinondoni, Sebastian Mhowera ambaye ni Ofisa Uhusiano Manispaa ya Kinondoni, wasanii Peter Msechu ambaye ni mwanamuziki wa Bongo Fleva na Jokate Mwegelo Kidoti, mwimbaji na mbunifu wa mavazi. Kamati hiyo pia inaye mchekeshaji Emmanuel Matebe maarufu MC Pilipili.Kinondoni Talent Search ni mpango wenye lengo la kuwatambua vijana waishio Wilaya ya Kinondoni wenye vipaji vya kuimba, kucheza na kuchekesha ambao wengi wao wapo katika mazingira magumu ya kiuchumi jambo linalowafanya kushindwa kuonesha vipaji vyao mwisho ndoto zao kufifia, alisema Makonda na kuongeza: Hivyo, lengo kuu la mpango huu ni kuwawezesha kupata njia za kutimiza ndoto zao kupitia uwezo wao.Kwa ufupi ni kwamba, Kinondoni Talent Search inalenga kwanza, kuwatengenezea nafasi za mafanikio vijana wenye vipaji, kuwapatia mafunzo na kuwaunganisha na wadau muhimu waliopo kwenye sekta zao. Makonda aliongeza kuwa lakini kubwa zaidi ni kutoa hamasa kwa vijana wote wa Wilaya ya Kinondoni na Tanzania kwa ujumla umuhimu wa kuendeleza vipaji vyao, kuepuka mambo yanayoweza kuviua na kuharibu malengo yao ya baadaye, mfano matumizi ya dawa za kulevya, ngono zembe na vitendo vya uporaji. Bila kusahau kuwakumbusha vijana wote kuwa ukimiliki kipaji unakuwa unamiliki ajira, ni kujua tu namna ya kukitumia ili kikufae na kukufikisha utakapo, na ndio maana kaulimbiu ya mpango huu ni kipaji chako, ajira yako, alieleza Makonda aliyeteuliwa hivi karibuni kushika wadhifa huo.Alisema Kinondoni Talent Search itatumia mwezi mmoja na nusu kuanza kwake hadi kukamilika, na muda huo utajumuisha shughuli za utafutaji vipaji kuanzia ngazi ya kata zote 34 za Manispaa, mafunzo kwa washiriki, kuwapa nafasi washiriki ya kukutana na wadau wakubwa na muhimu kutoka kwenye taasisi zinazofanya mambo yanayoendana na fani hizo na kufanya tukio kubwa la hadhi ya kimataifa kwa kuwapa vijana nafasi kuonesha vipaji vyao.  <topic>: michezo 